Imtella' Diċembru 15, 2021 Bosta pajjiżi Ewropej bdew ilaqqmu lit-tfal ta' bejn il-ħames snin u l-11-il sena kontra l-Covid-19, fosthom il-Ġermanja, Spanja, il-Greċja, l-Ungerija u Malta. It-tfal bdew jitlaqqmu din il-ġimgħa bil-għan li l-vaċċin ikun għodda oħra li trażżan l-imxija tal-pandemija kif ukoll bit-tama li l-bibien tal-iskejjel ma jkollhomx għalfejn jagħlqu. Tobba fil-Ġermanja qalu li l-appuntamenti għat-tilqim tat-tfal inħatfu minnufih mill-ġenituri. Il-vaċċin tal-Covid għat-tfal ingħata l-barka mill-Aġenzija tal-Mediċini Ewropea (EMA) ix-xahar li għadda wara li ġiet innotata żieda fit-tixrid ta' Coronavirus fost it-tfal. It-tilqima għat-tfal ta' taħt it-12 sena tħaddan doża anqas qawwija mill-vaċċin li jingħata lill-etajiet akbar, u jingħaraf minn tapp oranġjo. It-tilqima ta' etajiet akbar hija ssiġillata b'tapp vjola. Id-Danimarka u għadd ta' reġjuni fl-Awstrija kienu minn tal-ewwel li x-xahar li għadda bdew ilaqqmu lit-tfal. It-tfal bdew jitlaqqmu l-ewwel kontra l-Covid-19 fl-Istati Uniti. Fl-Amerka, s'issa, tlaqqmu aktar minn ħames miljun tifel u tifla. Fil-jiem li ġejjin għadd ta' pajjiżi oħra Ewropej mistennija jibdew ilaqqmu lit-tfal, fosthom l-Italja, il-Portugall, il-Polonja, ir-Repubblika Ċeka u l-Belġju. Fi Franza, it-tilqima lit-tfal kollha qed tiġi kkunsidrata peress li s'issa qed tingħata biss liċ-ċkejknin li huma vulnerabbli. Fir-Renju Unit, għandha tittieħed deċiżjoni sal-Milied. F'Malta, il-vaċċin tal-Covid tat-tfal wasal it-Tnejn. It-tfal f'pajjiżna bdew jitlaqqmu kontra l-virus mill-bieraħ. Intant, kważi sena mindu tnieda l-programm ta' tilqim kontra l-Covid-19 f'pajjiżna, il-ħaddiema fil-qasam tas-saħħa taw aktar minn miljun doża tal-vaċċin kontra l-Covid-19. Ara wkoll: Jasal il-vaċċin tal-Covid tat-tfal – minn għada jibdew jitlaqqmu